華山隠者圖
作者：劉攽
朝代：宋

paragraphs: 六王昔崩蕩，秦帝按劍興。
虎爭四十年，方隅爲之平。
豪氣竟未已，用民如不勝。
因河既爲池，起洮復堅城。
嘉哉諸老翁，携手西山行。
避世往不返，逍遥塵外情。
明星備灑掃，巨靈爲友朋。
饑食玉井蓮，手携三秀英。
世事一朝變，龍蛇復縱橫。
石火咸陽焚，蟻聚成皋爭。
致身青雲外，顧視不爲驚。
萬期乃須臾，安知谷爲陵。
爾來見圖畫，真氣猶冥冥。
世人但蓬蒿，安知鴻鵠征。
桃源迷去路，蓬萊浪知名。
異時三峰遊，會當慰平生。